RAPORT

Programul reuniunii a inclus: o Conferinţă parlamentară; Forumul mediteranean al AP OSCE cu tema *Geopolitica Asiei Centrale și a Mediteranei: abordarea provocărilor legate de migrație, comerț și mediu;* reuniunea Comisiei permanente.

Conferința parlamentară cu tema *Promovarea dialogului în materie de securitate în Asia Centrală și în zonele situate în afara acesteia* a inclus următoarele sub-teme: *combaterea noilor provocări și amenințări în zonele de frontieră prin măsuri de consolidare a încrederii și cooperare regională; creșterea implicării cetățenilor în edificarea unor societăți sigure*.

În intervenția sa în cadrul primei sub-teme, dl senator a remarcat că OSCE continuă să reprezinte cea mai importantă organizație pentru securitate și cooperare în Asia Centrală, oferind contribuții unice în susținerea noilor dinamici regionale. Referindu-se la expertiza și instrumentele specifice ale OSCE și la rolul lor în consolidarea cooperării regionale și creșterea securității în spațiul euro-asiatic, dl Romașcanu s-a referit la Academia din Bishkek și Colegiul din Dushanbe, proiecte ale OSCE care au drept obiective managementul frontierelor, combaterea terorismului și prevenirea conflictelor. Președintele delegației române a subliniat că Adunarea Parlamentară trebuie să susțină eforturile OSCE de identificare a unor soluții la provocările pe care le reprezintă extremismul violent și radicalizarea acestuia, în special în rândul tinerilor, precum și fenomenul luptătorilor teroriști străini.

Comisia permanentă, la care participă șefii delegațiilor naționale și membrii Biroului Adunării, a aprobat dizolvarea unor structuri ale AP OSCE care și-au îndeplinit mandatul, respectiv: Comisia ad hoc pentru transparență și reforma OSCE; Grupul de lucru ad hoc pentru Belarus; Echipa parlamentară pentru Moldova.

În marja reuniunii, dl senator Romașcanu a avut o întrevedere cu președintele AP OSCE, dl George Tsereteli, la care au mai participat: dl deputat Victor Paul Dobre, membru al delegației române, vicepreședinte al AP OSCE; dl Roberto Montella, secretarul general al AP OSCE; reprezentanți ai Secretariatului internațional. Cu acest prilej a fost reconfirmat angajamentul părții române de a organiza la București sesiunea anuală a AP OSCE din anul 2021 și s-a convenit ca o primă vizită de lucru a reprezentanților Secretariatului internațional să aibă loc în toamna anului 2019.